13)

M.A.901 dalis keičiama taip: i) a punktas pakeičiamas taip: „a) Tinkamumo skraidyti patikros pažymėjimas išduodamas pagal III priedėlį (Europos aviacijos saugos agentūros (EASA) 15a, 15b arba 15c forma), sėkmingai užbaigus tinkamumo skraidyti patikrą. Tinkamumo skraidyti patikros pažymėjimas galioja vienus metus.“; ii) įrašomas šis l punktas: „l) Jei ELA1 orlaivis nenaudojamas komerciniais tikslais, 145 dalies arba M.A. dalies F poskyrio techninės priežiūros organizacija, atliekanti techninės priežiūros programoje nustatytą metinį patikrinimą, gali, jei yra tam tinkamai patvirtinta, atlikti tinkamumo skraidyti patikrą ir išduoti atitinkamą tinkamumo skraidyti patikros pažymėjimą, laikydamasi šių sąlygų: 1. Organizacija paskiria visus šiuos reikalavimus atitinkančius tinkamumo skraidyti patikros darbuotojus: a) tinkamumo skraidyti patikros darbuotojai turi orlaivį atitinkantį už išleidimą atsakingo darbuotojo įgaliojimą; b) tinkamumo skraidyti patikros darbuotojai turi bent trejų metų už išleidimą atsakingų darbuotojų patirtį; c) tinkamumo skraidyti patikros darbuotojai yra nepriklausomi nuo tikrinamo orlaivio nepertraukiamojo tinkamumo skraidyti valdymo proceso arba turi visus įgaliojimus valdyti viso tikrinamo orlaivio nepertraukiamojo tinkamumo skraidyti valdymo procesą; d) tinkamumo skraidyti patikros darbuotojai yra įgiję šio priedo (M dalies) žinias, aktualias nepertraukiamojo tinkamumo skraidyti valdymo atžvilgiu; e) tinkamumo skraidyti patikros darbuotojai yra įgiję įrodytas žinias, susijusias su techninės priežiūros organizacijos procedūromis, kurias taikant tikrinamas tinkamumas skraidyti ir išduodamas tinkamumo skraidyti patikros pažymėjimas; f) tinkamumo skraidyti patikros darbuotojus, kurie kompetentingos institucijos prižiūrimi arba organizacijos tinkamumo skraidyti patikros darbuotojų pagal kompetentingos institucijos patvirtintą procedūrą prižiūrimi atliko tinkamumo skraidyti patikrą, oficialiai pripažino kompetentinga institucija; g) per pastaruosius dvylika mėnesių tinkamumo skraidyti patikros darbuotojai atliko bent vieną tinkamumo skraidyti patikrą. 2. Tinkamumo skraidyti patikra atliekama kartu su techninės priežiūros programoje nustatytu metiniu patikrinimu, juos atlieka tas pats asmuo, kuris tvirtina tokį metinį patikrinimą, ir galima taikyti M.A.710 dalies d punkte numatytą 90 dienų laikotarpio nuostatą. 3. Į tinkamumo skraidyti patikrą yra įtrauktas išsamus dokumentais pagrįstas patikrinimas pagal M.A.710 dalies a punktą. 4. Į tinkamumo skraidyti patikrą įtraukta orlaivio fizinė patikra pagal M.A.710 dalies b ir c punktus. 5. Tinkamumo skraidyti patikrą atlikęs asmuo techninės priežiūros organizacijos vardu tinkamumo skraidyti patikros pažymėjimo EASA 15c formą išdavė įsitikinęs, kad: a) tinkamumo skraidyti patikra įvykdyta visiškai ir tinkamai; b) techninės priežiūros programa peržiūrėta pagal M.A.710 dalies ga punktą ir c) nėra jokios neatitikties, kuri, turimomis žiniomis, būtų pavojinga skrydžio saugai. 6. Išduoto tinkamumo skraidyti patikros pažymėjimo kopija per 10 dienų nuo išdavimo nusiunčiama orlaivio registravimo valstybės narės kompetentingai institucijai. 7. Registravimo valstybės narės kompetentingai institucijai per 72 valandas pranešama, jei organizacija nustatė, kad tinkamumo skraidyti patikra nepakankama arba jei pagal M.A.901 dalies l punkto 5 papunkčio b punktą patikra parodė orlaivio nesutapimų, susijusių su techninės priežiūros programos turinio trūkumais. 8. Techninės priežiūros organizacijos vadove arba žinyne aprašyti visi šie dalykai: a) tinkamumo skraidyti patikros atlikimo ir atitinkamo tinkamumo skraidyti patikros pažymėjimo išdavimo procedūra; b) leidimą atlikti tinkamumo skraidyti patikrą ir išduoti atitinkamą tinkamumo skraidyti patikros pažymėjimą turinčių už išleidimą atsakingų darbuotojų vardai ir pavardės; c) techninės priežiūros programos peržiūros procedūros.“